[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 15.6.2009

KOM(2009) 270 endelig

RÅDETS AFGØRELSE

om fastlæggelse af Det Europæiske Fællesskabs holdning i energifællesskabets ministerråd (Sarajevo, den 26. juni 2009)

BEGRUNDELSE

Energifællesskabets ministerråd holder møde den 26. juni 2009 i Sarajevo (Bosnien-Hercegovina). For at Det Europæiske Fællesskab kan tage del i de relevante afgørelser, er det nødvendigt at fastlægge Fællesskabets holdning i henhold til artikel 300 i traktaten og i henhold til bestemmelserne i Rådets afgørelse af 29. maj 2006 om Det Europæiske Fællesskabs indgåelse af energifællesskabstraktaten.

Forslaget til Rådets afgørelse dækker følgende punkter på dagsordenen, for hvilke der forventes en afgørelse fra ministerrådet. De andre punkter på dagsordenen angives herefter til orientering.

1. PUNKTER TIL AFGØRELSE

Kommissionen udtrykker Det Europæiske Fællesskabs holdninger som fastlagt i bilaget til den foreslåede afgørelse med hensyn til følgende punkter til afgørelse.

1.1. Budgetmæssige aspekter

Kommissionen meddeler direktøren decharge for 2008 på grundlag af revisionsberetningen af 31. december 2008, budgetudvalgets revisionsberetning 2008 og direktørens beretning om gennemførelsen af budgettet. Den godkender energifællesskabets budget 2010-2011 op til 3 250 000 EUR for 2010 og 3 380 000 EUR for 2011[1] under forudsætning af budgetmyndighedens godkendelse af de tilsvarende bevillinger for begge år.

1.2. Arbejdsprogram

Kommissionen godkender energifællesskabets arbejdsprogram for 2010-2011.

1.3. Direktørens mandat

Kommissionen godkender forlængelsen af mandatet for direktøren for energifællesskabets sekretariat med endnu en periode på tre år.

1.4. Taskforce vedrørende vedvarende energikilder

Kommissionen godkender oprettelsen af en taskforce vedrørende vedvarende energikilder, hvis opgave vil være rettet mod gennemførelsen af det nylig vedtagne direktiv i energifællesskabet.

2. ANDRE PUNKTER

2.1. Punkter vedtaget uden debat

Kommissionen godkender konklusionerne af de foregående to møder i den permanente gruppe på højt plan og tager følgende rapporter til efterretning:

- rapport om gennemførelsen af energifællesskabets arbejdsprogram

- revisionsberetning for året 2008, budgetudvalgets revisionsberetning 2008 og direktørens beretning om gennemførelsen af 2008-budgettet

- rapport om verserende sager vedrørende bilæggelse af tvister.

Kommissionen godkender desuden sammensætningen af det rådgivende udvalg, der er nedsat i henhold til de procedureregler for bilæggelse af tvister, som energifællesskabets ministerråd vedtog i juni 2008. Det bemærkes, at Det Europæiske Fællesskab vil være repræsenteret ved en tjenestemand fra Europa-Kommissionen, og at det rådgivende udvalg kun kan afgive ikke-bindende udtalelser til ministerrådet.

2.2. Tiltrædelse af nye kontraherende parter

Kommissionen aflægger rapport om udviklingen i forhandlingerne med Republikken Moldova, Ukraine og Tyrkiet og hilser Georgiens[2] ansøgning velkommen.

2.3. Gennemførelse af traktaten

Kommissionen tager rapporten om markedsudviklingen ad notam [færdiggøres, når rapporten foreligger].

2.4. Forsyningssikkerhed

Kommissionen hilser resultatet af det første møde i energifællesskabets forsyningssikkerhedsgruppe velkommen, samtidig med at den understreger nødvendigheden af at knytte gruppens aktiviteter tæt til aktiviteterne i EU's gaskoordinationsgruppe. Kommissionen vil endvidere arbejde for en udveksling af synspunkter vedrørende den forventede elforsyningssituation i løbet af sommeren 2009.

2.5. Vedvarende energikilder

Kommissionen hilser indledningen af en undersøgelse om gennemførelsen af det nye EU-direktiv om vedvarende energikilder i forbindelse med energifællesskabet velkommen og godkender oprettelsen af en taskforce til opfølgning heraf (se punkt 1.4).

2.6. Energieffektivitet

Kommissionen tager slutrapporten fra taskforcen om energieffektivitet ad notam og støtter dens henstillinger vedrørende muligheden for, at der i energifællesskabet gennemføres visse dele af EU-lovgivningen vedrørende energieffektivitet. For at forberede de relevante dokumenter og yderligere bistå de kontraherende parter med udarbejdelsen af deres nationale energieffektivitetsplaner anbefaler Kommissionen, at taskforcens mandat forlænges indtil udgangen af 2010.

Forslag til

RÅDETS AFGØRELSE

om fastlæggelse af Det Europæiske Fællesskabs holdning i energifællesskabets ministerråd (Sarajevo, den 26. juni 2009)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 300, stk. 2, andet afsnit,

under henvisning til Rådets afgørelse om Det Europæiske Fællesskabs indgåelse af energifællesskabstraktaten (2006/500/EF af 29. maj 2006), særlig artikel 4 og 5,

under henvisning til forslag fra Kommissionen -

TRUFFET FØLGENDE AFGØRELSE:

Eneste artikel

Med henblik på mødet i energifællesskabets ministerråd den 26. juni 2009 i Sarajevo fastlægges i bilaget til denne afgørelse Fællesskabets holdning til de spørgsmål, der er omfattet af traktatens artikel 300, stk. 2, andet afsnit.

Udfærdiget i Bruxelles, den

På Rådets vegne

Formand

BILAG

Det Europæiske Fællesskabs holdning

- Det Europæiske Fællesskab meddeler direktøren for energifællesskabets sekretariat decharge for 2008.

- Kommissionen godkender energifællesskabets arbejdsprogram for 2010-2011.

- Det Europæiske Fællesskab godkender vedtagelsen af energifællesskabets budget for 2010-2011 op til 3 250 000 EUR for 2010 og 3 380000 EUR for 2011, svarende til et bidrag fra Det Europæiske Fællesskab på højst 3 188 250 EUR for 2010 og 3 315 780 EUR for 2011, under forudsætning af budgetmyndighedens godkendelse af de tilsvarende bevillinger for begge år.

- Det Europæiske Fællesskab godkender forlængelsen af mandatet for direktøren for energifællesskabets sekretariat med endnu en periode på tre år.

- Det Europæiske Fællesskab godkender oprettelsen af en taskforce vedrørende vedvarende energikilder i henhold til det foreslåede mandat.

[1] Det bemærkes, at det i artikel 74 og 88 i energifællesskabstraktaten fastsættes, at energifællesskabets ministerråd vedtager energifællesskabets toårige budget på forslag af Europa-Kommissionen. Det tilsvarende kommissionsforslag blev vedtaget den […]

[2] Den […] forelagde Kommissionen en henstilling for Rådet med henblik på at bemyndige Kommissionen til at indlede forhandlinger om betingelserne for Georgiens tiltrædelse af energifællesskabet.